
ДО
ОБЩИНСКИ СЪВЕТ
БУРГАС



Д О К Л А Д Н А  З А П И С К А
от 
ДИМИТЪР НИКОЛОВ 
Кмет на Община Бургас 

ОТНОСНО: Приемане на Програма за подобряване на условията за предоставяне на медицински услуги в здравните служби в съставните селища на Община Бургас.



УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ, 
Един от основните изводи в Национална карта на дългосрочните нужди от здравни услуги (приета от Министерски съвет в края на 2022 г.) е, че недостатъчно добре развитите превантивни мерки и извънболнична помощ на национално и регионално ниво имат съществен принос за ниската резултатност на здравеопазването. В Картата се подчертава, че индикаторът „живот в добро здраве“, който се приема като основен за ефективността на здравните системи – в България има изключително ниски стойности в сравнение със средните за ЕС. Концепцията за „предотвратима смъртност“, която се основава на идеята, че определени смъртни случаи не биха настъпили, ако са съществували по-ефективни здравни и медицински превенции, чрез интервенции в областта на общественото здраве, насочени към факторите на поведението и начина на живот, социално-икономическия статус и фактори на околната среда е другият ясен показател за състоянието на системата на здравеопазването в една държава. Данните за България показват ниска успеваемост и по отношение на този показател, като ние сме на едно от първите места по висок процент на смъртни случаи, преценени като предотвратими.

Тези два индикатора, заедно с нивото на смърност у нас са истинското предизвикателство за демографското развитие в България, с по-сериозно влияние дори от процесите на мигриране на младите хора към останалите европейски държави. 
Като извод от тези данни в Националната карта от 2022 г. се налагат препоръки за преодоляване на дисбаланса между болнична и извънболнична помощ, на сериозните регионални неравенства в предоставянето на медицинска помощ, както и на диспропорциите в инвестициите в профилактика. 

Една година преди това – през ноември 2021 г. Общински съвет Бургас приема План за интегрирано развитие на общината (ПИРО) 2021 – 2027 г., където здравеопазването е опрелено като основен приоритет 3. Бургас инвестира в здраве. Модел за интегрирани и достъпни здравни грижи, като са предвидени инвестиции във всички сфери на здравеопазването с основни акценти профилактика и детско здраве. 

Тези мерки са пряко продължение на всички усилия, които Общината реализира в подкрепа на здравето и развитието на медицината на местно ниво в предходните години.
В ПИРО, приоритет 3, мярка 3.1. е предвидено подобряване качеството на здравните услуги на общинските лечебни заведения чрез целеви инвестиции в тях. Здравните служби по населените места са били отделни структури, част от системата на здравеопазването в предходен период, като към настоящия период те са част само от здравната инфраструктура без да имат самостоятелни функции. В здравните служби общините предоставят условия за общопрактикуващите лекари и на специалисти да лекуват своите пациенти при спазване на нормативните изисквания за това, като по този начин играят съществена роля в осигуряването на извънболнична помощ.
За съжаление, условията в здравните служби често са лоши, без възможност за отопление или за достъп за трудноподвижни пациенти, със старо или липсващо обзавеждане и оборудване. Често се налага прегледите да се провеждат в помещения на кметствата или читалищата без да могат да бъдат предоставени елементарни условия за работа на самите лекари, както и за пациентите. 

Лошите условия за работа са и допълнителна предпоставка за нежелание на ОПЛ и на специалистите да осъществяват своята дейност по места, оставяйки по този начин голяма част от гражданите в тях без достъп до елементарна медицинска грижа.

Всички тези факти ни карат да предложим цялостна Програма за подобряване на достъпа до здравни грижи в извънболничната помощ в населените места на Община Бургас за периода 2024 – 2027 г., която се състои от два основни компотента - инвестиции в здравна инфраструктура – здравни служби и здравни кабинети, и осигуряване на медицински лица в населените места. 

В Програмата са предвидени две групи мерки:
1. Инвестиции в здравни служби или кабинети
2. Мерки за осигуряване на медицински лица в населените места
По първата група мерки се предвижда инвестициите да бъдат диверсифицирани в две групи населени места - в зависимост от броя на жителите с постоянна адресна регистрация (по данни на НСИ към 31.12.2023 г.):
2.1. За населени места с над 500 жители – четири от населените места на Община Бургас - това са Българово с 1516 жит., Равнец – с 1277 жит., Маринка – с 1274 жит. и Твърдица – 539 жители:
· инвестиции в съществуваща инфраструктура;
· изграждане на нова сграда.
2.2. За населени места с под 500 жители:
· осигуряване на поне 1 помещение с необходимото обзавеждане за провеждане на консултации;
· възможност за посещение на екипи от лекари с мобилен здравен кабинет по определен график.

Инвестициите в СМР (в съществуващи сгради/помещения) и изграждане на нова сграда, както и в обзавеждане могат да бъдат осигурени със средства от общинския и от национален бюджет, като нашето предложение е това да стане в рамките на 4-годишен период от време, считано от 2024 г.  
След направен оглед по места от експертите на Община Бургас в Приложение 1 е представена реалната ситуация в тази група населени места към момента, а в Приложение 2 е представен Индикативен план за необходимите инвестиции в тях. Здравните служби и здравните кабинети са общинска собственост, която се предоставя за ползване от ОПЛ, други специалисти, дентални специалисти или други медицински лица, както и за осъществяване на профилактични прегледи в рамките на кампании, осъществявани от Общината. 

Що се отнася до мерките, насочени към по-малките населени места то следва да се отбележи, че и към момента Общината, съвместно с лекари специалисти извършва периодично прегледи по места, като заедно с това е предвидено осигуряване на мобилен здравен кабинет в рамките на проект на Общината по Програмата „Развитие на регионите“ 2021 – 2027, с който да бъдат провеждани подобни прегледи с подходящо оборудване и при спазване на нормативните изисквания.
По втората група мерки – за осигуряване на медицински лица по места - Община Бургас – съвместно с Медицински факултет и Факултет по здравно образование и здравни грижи Бургас ще предприеме инициативи за осигуряване на медицински лица, които да предлагат здравни услуги по места (там където към момента липсват) поне три дни от седмицата по график.

Предвид изложеното, на основание чл. 21, ал. 1, т. 8 и т.12 от Закона за местното самоуправление и местната администрация (ЗМСМА) и чл. 29 от Закона за здравето (ЗЗ), предлагам Общински съвет Бургас да вземе следните 


Р Е Ш Е Н И Я:
1. Приема Програма за подобряване на достъпа до здравни грижи в извънболничната помощ в населените места на Община Бургас за периода 2024 – 2027 г.
2. Финансирането на програмата се осъществява със собствени бюджетни средства, заложени в Бюджета на Община Бургас за всяка година в периода 2024-2027 г. и/или външно финансиране. 

Приложения:
1. Програма за подобряване на достъпа до здравни грижи в извънболничната помощ в населените места на Община Бургас за периода 2024 – 2027 г.


ДИМИТЪР НИКОЛОВ
КМЕТ НА ОБЩИНА БУРГАС



























Приложение 1

Програма за подобряване на достъпа до здравни грижи в извънболничната помощ в населените места на Община Бургас за периода 2024 – 2027 г.

	Населено място
	Жители
(брой)
	Състояние здравна служба
	Индикативна стойност
	Период за реализиция

	Българово 
	1516
	Съществуваща масивна сграда за здравна служба на 2 етажа и сутерен, разположена на общински терен. В момента в сградата функционира дентален кабинет. Необходим е основен ремонт, вкл. мерки за ЕЕ и достъпна среда. 
	500 000 лв. 
	2025 г. – 2027 


	Равнец
	1277
	Намира се в сградата на читалището на с. Равнец. Необходим е ремонт на три помещения за кабинета и пространство за изчакване. Един от кабинетите ще бъде обособен за педиатричен.
За цялата сграда е предвидено реализиране на мерки за ЕЕ със средства по НПВУ.
	50 000 лв. 
	2024 - 2025

	Маринка 
	1274
	Здравната служба се намира в преместваем обект тип фургон. Заявено желание от страна на медицински лица за разширяване на дейностите, вкл. включване на дентален кабинет и помещения за аптека (за продажба и склад).
Възможно изграждане на нова сграда на терена, общинска собственост, отреден за здравни нужди. 
	500 000 лв. 
	2025 - 2027

	Твърдица
	539
	Здравен кабинет, манипулационна и чакалня– част от сградата на читалище. Намира се на втори етаж – на практика недостъпна към момента.  
Възможно преместване на първи етаж, с осигурена достъпна среда. За цялата сграда е предвидено реализиране на мерки за ЕЕ със средства по НПВУ. Индикативна стойност – 40 000 лв. 
	50 000 лв. 
	2024 - 2025

